**Тұрақты комиссияның**

**2023 жылғы 21 сәуірдегі қаулысы**

**Астана қаласындағы**

**Арнайы экономикалық аймақтардың**

**экономикалық әсері және**

**даму перспективалары**

Астана қаласы мәслихатының бюджет, экономика, өнеркәсіп және кәсіпкерлік мәселелері жөніндегі тұрақты комиссиясы (бұдан әрі - Тұрақты комиссия) баяндамаларды тыңдап және талқылап, ұсынылған материалдарды, сондай-ақ Астана қаласындағы Арнайы экономикалық аймақ объектілеріне бару нәтижелерін қарап, мыналарды атап өтеді.

Астана қаласының Арнайы экономикалық аймағының (бұдан әрі – АЭА) аумағына елорданың жаңа әкімшілік-іскерлік орталығы және өнеркәсіптік аймақтар: № 1 индустриялық парк (бұдан әрі – № 1 парк); № 2 индустриялық парк (бұдан әрі - № 2 парк); қалалық жеңіл рельсті желі кіреді.

Астана қаласы әкімдігінің 2022 жылғы 7 ақпандағы қаулысына сәйкес «Astana Invest» қалалық инвестицияларды дамыту орталығы» серіктестігі (бұдан әрі – Серіктестік) «Астана-Технополис» және «Астана-жаңа қала» АЭА-ның басқарушы компаниясы және елордада инвестицияларды тарту, қолайлы жағдайлар жасау және инвестициялық ахуалды жақсарту жөніндегі қызметті жүзеге асыратын компания болып айқындалды.

Арнайы экономикалық аймақтарда 11,7 мың жұмыс орнымен 112 жоба жұмыс істейді, оның ішінде 5,9 мың жұмыс орнымен 54 жоба іске асырылды және 5,8 мың жұмыс орнымен 57 жоба іске асыру сатысында.

«Астана-жаңа қала» АЭА аумағында 8 524 жұмыс орнымен 94 жоба жұмыс істейді, оның ішінде 5 927 тұрақты жұмыс орнымен 51 жоба пайдалануға берілді және 2 597 жұмыс орнымен 43 жоба іске асыру сатысында.

«Астана-Технополис» АЭА аумағында 2 531 жұмыс орнымен 13 жоба жұмыс істейді, оның ішінде 43 тұрақты жұмыс орнымен 3 жоба пайдалануға берілді, 2 308 жұмыс орнымен 10 жоба іске асыру сатысында.

Сонымен қатар, Тұрақты комиссияның отырысы барысында Астана қаласы мәслихатының депутаттары (бұдан әрі – Мәслихат депутаттары) «Астана қаласының Инвестициялар және кәсіпкерлікті дамыту басқармасы» ММ және Серіктестік тарапынан сыртқы инвестицияларды тарту және елорданың әлеуетін пайдалану жөніндегі жұмыстың тиісті деңгейде жүргізілмейтінін атап өтті, өйткені инвестицияларды тарту үшін жағдай жасау өлшемшарттарының бірі толық көлемде жұмыс істейтін инженерлік инфрақұрылымның болуы болып табылады.

Осы уақытқа дейін аяқталмаған желілер құрылысын пайдаланушы ұйымдардың балансына беру жүргізілген жоқ, бұл желілердің тозуына және оларды одан әрі пайдалану мүмкіндігінің болмауына әкеледі. Сонымен қатар, инженерлік желілер бойынша проблемалар жаңа жобалардың іске қосылуына да, қолданыстағы жобалардың жұмыс істеуіне де кедергі келтіреді. Парк аумағы нөсерлі кәрізбен 82% - ға қамтамасыз етілген. Шаруашылық кәрізінің құрылысы да соңына дейін аяқталған жоқ, су өткізу құрылғыларында проблема бар, бұл жыл сайын су тасқыны салдарынан «Астана ВМП зауыты» ЖШС ауданында су басуға алып келеді. Ағынды суларды тазарту қондырғыларының болмауына байланысты жаңбыр суы жиналып, кәсіпорындар жылу желілеріне қосыла алмайды.

Жоғарыда аталған барлық жағдайлар АЭА-ның әлеуетті инвесторлар үшін тартымдылығын жоққа шығарады, нәтижесінде елордаға инвестициялардың айтарлықтай көлемі келмейді. Сонымен қатар, тиісті инфрақұрылымның болмауы өңдеу өнеркәсібін дамытудың, жаңа технологиялардың тиімділігіне, сапалы жұмыс орындарын құруға және т. б. әсер етеді.

Сонымен қатар, тауарлар мен материалдарды, оның ішінде 60% - ы басқа елдерден импортталатын құрылыс материалдарын өндіру мақсатында АЭА аумағына мүмкіндігінше көп кәсіпорындар мен мекемелерді жұмыс істеуге тарту қажет.

Мәслихат депутаттары сапалы жұмыс орындарын құруға және импортты алмастыруға тиімді әсер ететін инвестицияларды тарта отырып, № 2 паркті салалық қызмет түрлері бойынша дұрыс құрылымдау қажеттігін атап өтті. Қазіргі уақытта кәсіпкерлікті дамыту бағдарламасы жоқ, нақты стратегия жоқ, осыған байланысты Астана қаласында инвестицияларды дамыту стратегиясын/жоспарын әзірлеу және қабылдау, АЭА аумағындағы барлық кәсіпорындарға тексеру жүргізу, заңнамалық бастамаларды әзірлеу және т. б. шараларды жүргізу қажеттілігі туындады.

VII сайланым Мәслихат депутаттарының бастамасы бойынша Астана қаласы бойынша Тексеру комиссиясы жүргізген Серіктестіктің активтерін басқару тиімділігінің мемлекеттік аудитіне сәйкес, Серіктестік аяқталмаған құрылыс объектісін пайдалану жөнінде шаралар қабылдамағаны, бұл мемлекеттік мүлікті тиімді пайдалану қағидатын сақтамауға әкеп соққаны белгілі болды. «Сервистік орталығы бар автобус паркі» инвестициялық жобасын іске асыруға берілген ауданы 3,5 га жер учаскесі мақсаты бойынша пайдаланылмайды.

АЭА-ның жосықсыз қатысушыларымен шарттарды бұзу жөніндегі шаралардың қолданбауына жол берілген, бұл жазасыздықты тудырады және жосықсыз қатысушылардың көбеюіне әкеп соғады, сондай-ақ АЭА дамуына кері әсер етеді.

 Жоғарыда айтылғандардың негізінде «Қазақстан Республикасындағы жергілікті мемлекеттік басқару және өзін-өзі басқару туралы» Қазақстан Республикасы Заңының нормаларына сәйкес Астана қаласы мәслихатының бюджет, экономика, өнеркәсіп және кәсіпкерлік мәселелері жөніндегі тұрақты комиссиясы **ҚАУЛЫ ЕТТІ**:

1. «Астана қаласындағы Арнайы экономикалық аймақтардың экономикалық әсері және даму перспективалары» ақпараты назарға алынсын.
2. «Астана қаласының Инвестициялар және кәсіпкерлікті дамыту басқармасы» ММ, «Astana Invest» қалалық инвестицияларды дамыту орталығы» ЖШС-не:

 1) мүдделі мемлекеттік органдармен келісе отырып, заңнамада белгіленген тәртіппен Астана қаласында инвестицияларды дамыту стратегиясын әзірлеу және бекіту;

 2) мүдделі мемлекеттік органдардың қатысуымен:

 № 1 индустриялық парк аумағында инженерлік инфрақұрылымды аяқтау және жүргізу;

 № 2 паркті салалық қызмет түрлері бойынша құрылымдау және инвестициялар тарту;

 3) АЭА аумағында жұмыс істеп тұрған кәсіпорындарға тексеру, мониторинг жүргізу бойынша мәслихат депутаттарының, мүдделі мемлекеттік органдардың қатысуымен комиссия құру;

 4) қызметтің басым түрлерін кеңейту рәсімін оңтайландыру жөнінде ұсыныстар енгізу;

 5) инвестицияларды тарту және инвестициялық жобаларды іске асыру жөніндегі жұмыстарды тиімді жүргізуді қамтамасыз ету;

 6) Астана қаласы бойынша Тексеру комиссиясы жүргізген аудит нәтижелері бойынша онда көрсетілген мерзімдерде бұзушылықтар мен кемшіліктерді жою бойынша іс-шаралар кешенін қамтитын Жұмыс (іс-қимыл) жоспарларын әзірлеу және бекіту ұсынылсын.

 3. Мемлекеттік органдар осы қаулының орындалуы жөніндегі ақпаратты қалалық мәслихатқа бір ай мерзімде беруі қажет.

 4. Осы қаулының орындалуын бақылау Астана қаласы мәслихатының бюджет, экономика, өнеркәсіп және кәсіпкерлік мәселелері жөніндегі тұрақты комиссиясына жүктеледі.

**Астана қаласы мәслихатының**

**бюджет, экономика, өнеркәсіп және**

**кәсіпкерлік мәселелері жөніндегі**

**тұрақты комиссиясының**

**төрағасы К. Адамбеков**